Un bărbat din Gorj și-a omorât în bătaie mama și a lăsat-o să agonizeze. După câteva zile, a anunţat poliţia
O bătrână din Gorj a murit după ce propriul fiu, un bărbat de 56 de ani, a snopit-o în bătaie și a lăsat-o să agonizeze. În acest timp, individul a plecat din sat și s-a plimbat prin Timișoara, până când, la sfatul fiului său, a anunţat poliţia.
A fost încătușat imediat, dar pentru mama lui nu s-a mai putut face nimic.
Atenție, urmează detalii care vă pot afecta emoțional!
Faptele s-au petrecut în comuna Crasna. Bătrâna de 81 de ani era așteptată sâmbăta trecută la o pomană în sat. Nu a mai ajuns, însă vecinii nu s-au îngrijorat, pentru că ştiau că fiul ei este în vizită.
Câteva zile nimeni nu a observat lipsa bătrânei, iar fiul său a plecat din sat fără să spună nimic. Individul şi-a mai bătut mama în trecut, când a şi fost reţinut pentru câteva zile. Biata femeie nu a suportat însă să îl vadă închis, aşa că şi-a retras plângerea, iar cazul s-a clasat.
Localnic: „A fost și ea pe aci, a vorbit cu mine, nu mi s-a părut așa, l-am văzut și pe el, că are niște oi, cu ea de vorbă și am rămas uimit ieri când am auzit că e omorâtă.”
Vecină: „Nu mă prea miră că ea acum câțiva ani a fost dusă în spital la Craiova bătută tot de el.”
Reporter: Are antecedente.
Vecină: „Da, da băiatul ăsta al ei, da.”
În timp ce se afla în Timişoara, individul a sunat la 112 şi s-a predat la poliţie. Autorităţile au trimis rapid un echipaj de salvare la bătrână acasă, dar femeia murise deja.
Cristina Ciobanu, prim-procuror Parchetul Tribunalului Gorj: „Din concluziile preliminare întocmite de Serviciul de Medicină Legală Gorj, în această cauză rezultă că victima a prezentat multiple leziuni pe tot corpul, care s-au putut produce prin lovire repetată cu corp dur, cădere și comprimare cu degetele, leziunile pot data din 18.05.2024.”
Individul este acuzat de omor asupra unui membru de familie.